ToekomsVenster: Herlewing op God se tydArgieffoto (Foto: H Shaw/Unsplash) “Die dief kom net om te steel en te slag en te verwoes. Ek het gekom, dat hulle lewe en oorvloed kan hê.” – Johannes 10:10 (AFR53) Ek wonder hoeveel lesers en luisteraars is bekend met die begrip “herlewing”? Dit word binne verskeie kontekste gebruik en het daarmee te doen dat wat leweloos en onproduktief geword het, weer tot sy eertydse glorie en bedoeling herstel word. Daar het oor ŉ bepaalde tyd stagnasie ingetree en die saak se belangrikheid het op die agtergrond geraak. Die effek van hierdie agteruitgang word egter gevoel. As niks gemis word nie, moet dit wees omdat iets in die plek daarvan gekom het wat net so effektief of selfs beter is. Dit kan ook wees dat die agteruitgang van so ŉ aard is dat belanghebbendes heeltemal tred verloor het met wat regtig van waarde is. Wanneer ons binne kerklike en geestelike konteks oor en van herlewing praat, word verwys na ŉ gestadigde agteruitgang in gelowiges se toewyding en liefde vir God. Ander goed het die plek van prominensie, wat Hy beklee het en moet beklee, verdring. God dring Hom nie aan mense op nie. As dit die keuse is wat mense uitoefen, laat die Here hul begaan. Die lewe sonder God se nabyheid voorspel egter niks goed nie. Dinge loop noodwendig verkeerd. Aanvanklik mag die gemis subtiel wees en nie so merkbaar nie. Terwyl dit goed gaan is die belangrikheid van ŉ lewende verhouding met die Here ook nie prioriteit nie, immers, ons is almal so besig en het talle goeie redes waarom geestelike sake tweede viool moet speel. Dit is egter veral wanneer daar ŉ krisis opduik dat ons nadink oor waar ons met die Here staan. Ons almal ken die ervaring van geestelike krisisbestuur. Die skietgebed klink dikwels so: “Here, nou moet u help en vergewe dat ek my verhouding met u ietwat verwaarloos het. Ek belowe, help net nog hierdie slag.” Ai, wat is ŉ mens darem? Daar is ŉ belangrike teks in die Bybel. Dit lui vry vertaal: “Dit wat ek in jou begin het (die Here is aan die Woord) gaan ek klaarmaak, maak nie saak wat nie”. Daarom gebeur dit dat die Here ons aandag trek en moet trek deur harde bene te kou. So ŉ val en opstaan lewe is nie God se bedoeling met ons nie, veel eerder wil Hy dat ons daagliks in afhanklikheid, dankbaarheid en toewyding sal leef. Partykeer moet ŉ mens terugkom voordat die Here jou moet terugbring.